## Obvezatne upute I o redoslijedu izbornih radnji i tijeku rokova po Zakonu o izborima zastupnika u Hrvatski državni sabor

### NN 126/1999 (28.11.1999.), Obvezatne upute I o redoslijedu izbornih radnji i tijeku rokova po Zakonu o izborima zastupnika u Hrvatski državni sabor

# DRŽAVNO IZBORNO POVJERENSTVO

Temeljem članka 56. točke 3. Zakona o izborima zastupnika
u Hrvatski državni sabor (»Narodne novine« br.
116/99), Državno izborno povjerenstvo Republike Hrvatske
propisuje

## OBVEZATNE UPUTE I

### O REDOSLIJEDU IZBORNIH RADNJI I TIJEKU ROKOVA PO ZAKONU O IZBORIMA ZASTUPNIKA U HRVATSKI DRŽAVNI SABOR

1. Odluka o raspisivanju izbora za zastupnike u Zastupnički
dom Hrvatskog državnog sabora objavljena je 27. studenog
1999. godine (»Narodne novine«, broj 125/99).

2. Rokovi teku od dana

**28. studenoga 1999. godine 00:00 sati**

3. Prijedlozi lista kandidata, odnosno prijedlozi kandidata za
izbor zastupnika i njihovih zamjenika moraju prispjeti Državnom
izbornom povjerenstvu najkasnije u roku od 14 dana od dana raspisivanja
izbora, dakle do

**11. prosinca 1999. godine do 24:00 sata**

(članak 22. stavak 1.)

4. Državno izborno povjerenstvo će u roku od 48 sati
od predaje lista izbornih jedinica za izbor zastupnika u Zastupnički
dom Hrvatskog državnog sabora prihvatiti i u svim dnevnim
novinama u Republici Hrvatskoj i na Hrvatskoj radioteleviziji
objaviti sve pravovaljano predložene liste za svaku izbornu
jedinicu.

5. Državno izborno povjerenstvo javno će objaviti za
svaku izbornu jedinicu zbirnu listu svih pravovaljano predloženih
lista, odnosno kandidata.

(članak 23. stavak 2.)

6. Državno izborno povjerenstvo će u roku od 48 sati
dostaviti hrvatskim diplomatsko-konzularnim predstavništvima
sve prihvaćene liste za svaku izbornu jedinicu kao i zbirnu
listu izbornih lista svake izborne jedinice radi njihove javne
objave, najkasnije do

**13. prosinca 1999. godine do 24:00 sata**

(članak 23. stavak 4.)

7. Izborna promidžba počinje danom objave zbirnih
lista, a završava 24 sata prije dana održavanja izbora,
dakle do

**1. siječnja 2000. godine u 24:00 sata**

Izborna promidžba za glasovanje u diplomatsko-konzularnim
predstavništvima završava

**31. prosinca 1999. godine u 24:00 sata**

(članak 28. stavak 1. i članak 80. stavak 2.)

8. Zabrana izborne promidžbe (izborna šutnja) objavljivanje
procjene izbornih rezultata, kao i objavljivanje prethodnih neslužbenih
rezultata izbora, objavljivanje fotografija u sredstvima javnog
priopćavanja, izjava i intervjua nositelja lista, odnosno
kandidata te navođenja njihovih izjava ili pisanih djela traje

**od 2. siječnja 2000. u 00:00 sati**

**do 3. siječnja 2000. u 24:00 sata**

Zabrana izborne promidžbe za glasovanje u diplomatsko-konzularnim
predstavništvima traje

**od 1. siječnja 2000. u 00:00 sati**

**do 3. siječnja 2000. u 24:00 sata**

(članak 28. stavak 2. i članak 80. stavak 2.)

9. Izborna povjerenstva izbornih jedinica za područje Republike
Hrvatske objavit će biračka mjesta s naznakom koji
će birači glasovati na pojedinim mjestima najkasnije
10 dana prije izbora, dakle do

**23. prosinca 1999. do 24:00 sata**

Državno izborno povjerenstvo objavit će biračka
mjesta u inozemstvu s naznakom koji će birači glasovati
na pojedinom mjestu najkasnije 10 dana prije glasovanja u diplomatsko-konzularnim
predstavništvima, dakle do

**22. prosinca 1999. do 24:00 sata**

(članak 70.)

10. Ministar obrane odredit će biračka mjesta za
glasovanje birača na službi u oružanim snagama
Republike Hrvatske.

Ministar pomorstva, prometa i veza odredit će biračka
mjesta za glasovanje birača koji se kao članovi
posade pomorskih i riječnih brodova pod hrvatskom zastavom
na dan izbora zateknu izvan granica Republike Hrvatske.

Ministar pravosuđa odredit će biračka mjesta
za glasovanje birača lišenih slobode,

najkasnije do

**23. prosinca 1999. do 24:00 sata**

(članak 71.)

11. Izborno povjerenstvo izborne jedinice imenovat će birački
odbor najkasnije pet dana prije dana održavanja izbora, dakle
do

**28. prosinca 1999. do 24:00 sata**

Državno izborno povjerenstvo imenovat će biračke
odbore za glasovanje u diplomatsko-konzularnim predstavništvima
najkasnije 5 dana prije glasovanja, dakle do

**27. prosinca 1999. do 24:00 sata**

(članak 69. stavak 5.)

12. Glasovanje traje neprekidno

**3. siječnja 2000. od 7:00 do 19:00 sati.**

U diplomatsko konzularnim predstavništvima glasovanje traje

**2. siječnja 2000. od 7:00 do 19:00 sati i**

**3. siječnja 2000. od 7:00 do 19:00 sati.**

Birališta se zatvaraju u 19:00 sati, ali će se biračima
koji su se zatekli na biralištu omogućiti glasovanje.

(članak 80. stavak 1., 2. i 3.)

13. Birački odbor dostavlja zapisnik o svom radu s ostalim
izbornim materijalom gradskom izbornom povjerenstvu ili općinskom
izbornom povjerenstvu, najkasnije u roku od 12 sati od zatvaranja
birališta, dakle

**4. siječnja 2000. do 7:00 sati.**

Birački odbor hrvatskom diplomatsko-konzularnom predstavništu
dostavlja zapisnik o svom radu s ostalim izbornim materijalom
izravno Državnom izbornom povjerenstvu u roku od 48 sati
od zatvaranja birališta, dakle

**5. siječnja 2000. do 19:00 sati**

(članak 87.)

14. Gradsko izborno povjerenstvo odnosno općinsko izborno
povjerenstvo dostavlja zapisnik o svom radu s ostalim izbornim
materijalom izbornom povjerenstvu izborne jedinice najkasnije
u roku od 18 sati od zatvaranja birališta, dakle

**4. siječnja 2000. do 13:00 sati**

(članak 88. stavak 2.)

15. Izborno povjerenstvo izborne jedinice zbrojit će rezultate
glasovanja na biračkim mjestima na svom području
najkasnije u roku od 24 sata, od sata zatvaranja birališta,
dakle

**4. siječnja 2000. do 19:00 sati**

(članak 89. stavak 3.)

16. Državno izborno povjerenstvo, kad utvrdi rezultate glasovanja
za zastupnike objavit će bez odlaganja

- broj birača upisanih u popise birača, broj birača
koji su glasovali u svakoj izbornoj jedinici, koliko glasova je
dobila pojedina lista u izbornoj jedinici, i koliko je bilo nevažećih
glasačkih listića,

- broj zastupničkih mjesta koje je dobila svaka lista,
te imena i prezimena kandidata koji su izabrani za zastupnike,

- ime i prezime kandidata i njihovih zamjenika koji su izabrani
u svakoj izbornoj jedinici u kojoj se bira zastupnik autohtonih
nacionalnih manjina i njegov zamjenik

(članak 92.).

ZAŠTITA IZBORNOG PRAVA

17. Ustavnost i zakonitost izbora nadzire Ustavni sud Republike
Hrvatske.

Ustavni sud Republike Hrvatske rješava i izborne sporove
u skladu s odredbama Zakona o izborima zastupnika u Hrvatski državni
sabor.

(članak 96.)

18. Prigovor zbog nepravilnosti u postupku kandidiranja ili u
postupku izbora može podnijeti svaka politička stranka
koja je predložila listu u izbornoj jedinici, nositelj neovisne
liste, kao i kandidati za zastupnika autohtonih nacionalnih manjina.

Ukoliko je listu izborne jedinice ili kandidata za zastupnika
autohtone nacionalne manjine predložilo više političkih
stranaka prigovor će se smatrati pravovaljanim i kad ga
je podnijela samo jedna politička stranka.

(članak 97.).

19. Prigovor zbog nepravilnosti u postupku kandidiranja i u postupku
izbora za zastupnike podnosi se Državnom izbornom povjerenstvu
u roku od 48 sati računajući od isteka dana kad je
izvršena radnja na koju je stavljen prigovor, dakle od

**00:00 sati idućeg dana**

(članak 98. stavak 1.).

20. Državno izborno povjerenstvo dužno je donijeti rješenje
o prigovoru u roku od 48 sati od dana kada je dostavljen prigovor,
odnosno od dana kada su dostavljeni izborni materijali na koje
se prigovor odnosi, dakle do

**00:00 sati idućeg dana**

(članak 98. stavak 2.).

21. Protiv rješenja Državnog izbornog povjerenstva podnositelj
prigovora ima pravo podnijeti žalbu Ustavnom sudu Republike
Hrvatske.

Žalba se podnosi Ustavnom sudu Republike Hrvatske putem Državnog
izbornog povjerenstva, u roku od 48 sati računajući
od isteka dana kad je primljeno pobijano rješenje, dakle
do

**00:00 sati idućeg dana**

(članak 100. stavak 1. i 2.).

22. Ustavni sud Republike Hrvatske dužan je donijeti odluku
o žalbi u roku od 48 sati od dana njezina primitka, dakle
do

**00:00 sati idućeg dana**

(članak 100. stavak 3.).

23. Podnijeti prigovor, odnosno žalba u postupku zaštite
izbornog prava ne odgađaju obavljanje izbornih radnji koje
su propisane ovim Zakonom

(članak 101.).

Klasa: 013-01/99-01/01
Urbroj: 599-01-99/01
Zagreb: 27. studenog 1999.

Predsjednik
**Marijan Ramušćak,** v. r.

Uputa, NN 126/1999-1985